Potrivit BBC, linia melodică este simplă, veselă, ușor de cântat de oricine, ca orice cântec pop occidental. Asta o face și periculoasă, pentru că se răspândește ușor și duce mai departe mesajul de propagandă, că în Coreea de Nord nu este foamete și sărăcie, ci o fericire generalizată utopică.
Melodia îl descrie pe liderul Kim Jong Un ca fiind „cald” și „prietenos”. Cântece despre lider și despre Partidul Muncitorilor din Coreea sunt difuzate în mod regulat în această țară.
Dar melodia de propagandă a devenit virală online, utilizatorii din Generația Z fiind atrași de ritmurile care sună a „synthy-electro pop”. Cei mai mulți uită că ascultă versuri ce laudă un om care a jurat să „anihileze complet SUA” și a lansat zeci de rachete balistice.
„Să-l cântăm pe Kim Jong Un, marele lider/ Să ne lăudăm cu Kim Jong Un, tatăl nostru prietenos”, spune cântecul. Utilizatorii platformei spun că „este doar o melodie foarte bună”.
„Taylor Swift nu se aștepta să fie spulberată imediat după ce și-a lansat noul album”, a glumit un fan.
În Coreea de Nord, când se compune o astfel de piesă, nu sunt în joc doar considerente comerciale. Autoritățile vor ca aceasta să rămână imprimată în mintea oamenilor.
Nu este primul cântec dedicat lui Kim, dar există o diferență notabilă în ceea ce privește limbajul și vocabularul folosit. El este numit „tată” și „cel Mare”, termeni rezervați anterior primului lider al Coreei de Nord, bunicul său Kim Il Sung.